Kas atrado teatrą kaip draugą, niekada nebus vienišas

Reda Kiselytė,

Rokiškio Juozo Tumo – Vaižganto gimnazijos „Romuvos“ padalinio

bibliotekos vedėja, kalbina

Bernardą Gytį Padegimą

Prasmingai rašoma Rokiškio krašto kultūros istorija. Juozo Keliuočio literatūrinės premijos laureatų sąrašas ilgėja, o su juo daugėja ir naujų didelių darbų. Visa tai tik džiugina ir atverčia dar vieną puslapį, dovanoja galimybę pažinti vis naujus žmones. Ankstesniuose Rokiškio krašto kultūros žurnalo „Prie Nemunėlio“ puslapiuose užfiksuotos Andriaus Konickio, Vandos Juknaitės, Vytauto Girdzijausko, Vito Areškos mintys, parengtas straipsnis apie Vaidotą Daunį. Kuklus ir paprastas šeštasis premijos laureatas – Lietuvos teatro režisierius, pedagogas, lektorius, aktorius Bernardas Gytis Padegimas. Šis menininkas ne tik trumpai apžvelgs savo kelią į teatrą, bet ir išsakys savo mintis, trokš dirbti su aktoriais, kurie būdami emocionalūs, būtų dar ir intelektualūs, geranoriški, iniciatyvūs ir inovatyvūs...

**R. K.:** *Rokiškio krašto kultūros žurnalui „Prie Nemunėlio“ papasakokite apie save. Jūsų kelias į teatrą. Koks* *jis?*

**G. P.:** Mano kelias į teatro pasaulį buvo stebėtinai tiesus - gal net perdaug tiesus. Vaikystėje, augdamas pas senelius Alytuje, dažniausiai su kaimynų vaikais žaisdavau teatrą. Pradėjęs eiti į mokyklą Kaune, žavėjausi giminaitės - operos solistės - Irenos Žukaitės vaidmenimis ir apskritai opera. Vyresnėse klasėse su draugais lankėme tada novatoriškus Jono Jurašo spektaklius, pirmuosius skaitovų Monikos Mironaitės ir Laimono Noreikos vakarus Lėlių teatre. Režisavau šimtadienio spektaklį mokykloje ,,Apie žmogų juodą ir baltą -70’’, pagal įvairių poetų eiles. Šį spektaklį žiūrėjęs aktorius Algimantas Voščikas, pakvietė mane į teatrą, kur buvau supažindintas su režisieriumi J. Jurašu. Jis pasakė, kad režisierius turi būti arba geras arba išvis negali juo būti, jei neturi pakankamai reikalingų gabumų ir uždavė man parašyti trijų būsimų spektaklių eksplikacijas - planus. Juos perskaitęs, pasakė, kad galiu stoti studijuoti režisūros, o tėtis medikas pasakė : ,,Jei jot į pragarą, tai ant gero arklio’’. Išvažiavau studijuoti į Maskvą, į institutą , kurio trumpinys sutapo su mano pagonišku vardu - GITIS.

**R. K.:** *Ką Jums reiškia Rokiškio krašto teatro tradicijos?*

**G. P.:** Rengdamas LTV laidas ,,Teatro instinktas’’ apie teatro sąjūdį bei jo plėtrą Lietuvoje, domėjausi ir mėgėjų teatro gimimu XXa. Rokiškio krašte. Nudžiugau sužinojęs, kad jaunystėje vaidino ir akademikas Vladas Lašas - mano tėčio mokytojas. Atidžiai seku Rokiškio teatrinį festivalį, esu apdovanotas už epizodinį vaidmenį savo režisuotame spektaklyje ,,Meistriškumo pamoka”. Esu vedęs teatrines dirbtuves čia, Klaipėdos Režisūros katedroje turėjome ne vieną gabų studentą iš Rokiškio krašto.

**R. K.:** *Lietuvių dramaturgija Jums artima, bet kartu ji ir nuvertinama. Jūsų požiūris į tai?*

**G. P.:** Šiuo metu iš visų dirbančių šalies režisierių esu pastatęs daugiausia lietuviškos dramaturgijos, kitais metais sukaks 25 metai nuo lietuvių dramaturgijos festivalio ,,Atgaiva‘‘ Šiauliuose, kurį inicijavau. Esu tikras, kad lietuviška dramaturgija teatrų repertuaruose yra būtina, jei net šiuo metu mūsų šalyje ir

nekuria Šekspyras ar Čechovas. Yra temų, problemų, galų gale, tokių mūsų dainingos kalbos sąskambių, kuriuos gali išgirsti bei išreikšti tik čia ir dabar gyvenantys autoriai. Tiesa, lietuviškos pjesės dažniausia reikalauja papildomo sunkaus darbo, o spektakliai pagal jas pirmiausia susilaukia kritikos, tačiau aš jas stačiau ir statysiu. Štai ir dabar ieškau lietuvių autorių pjesės Šiaulių dramos teatrui.

 Visą straipsnį skaitykite žurnale